Ylipaino ja lihavuus aiheuttavat syöpää monin eri tavoin. Ihmisen elimistöön kertyneet rasvasolut tuottavat erilaisia hormoneja ja kasvutekijöitä, jotka leviävät verenkierron mukana ympäri kehoa. Nämä hormonit ja kasvutekijät voivat aiheuttaa eri syöpien syntymistä ja kiihdyttää syöpäsolujen kasvua.
Erityisesti vyötärölle kertynyt rasvakudos on syövän näkökulmasta haitallista, koska sisäelinten ympärille kertyneen rasvan toiminta on aktiivisempaa kuin muualla kehossa olevan rasvan.
”Runsas rasvakudoksen määrä
aiheuttaa lievän tulehdustilan kehossa.”
Insuliini on tärkeä hormoni, joka säätelee sokeriaineenvaihduntaa ja sitä, miten saamme energiaa ruoasta. Ylipaino nostaa insuliinin ja sen johdannaisten tasoja veressä. Tämä voi aiheuttaa solujen hallitsematonta jakautumista ja lisätä näin syöpäriskiä.
Rasvasolut lisäävät myös sukupuolihormoni estrogeenin määrää kehossa. Naisilla korkea estrogeenitaso lisää rintasyövän riskiä vaihdevuosien jälkeen.
Runsas rasvakudoksen määrä aiheuttaa lievän tulehdustilan kehossa, mikä lisää syöpäriskiä. Tulehdustila edesauttaa haitallisia muutoksia solujen toiminnassa. Lihavuus myös heikentää elimistön oman puolustusmekanismin, immuunijärjestelmän, toimintaa.